laion/Wikipedia-Exotic huggingface dataset:
קומגנה

קוֹמָגֵנֶה (יוונית Kομμαγηνή) הייתה ממלכה הלניסטית עצמאית קטנה בדרום־מרכזה של אסיה הקטנה במשך 235 שנים, החל בשנת 163 לפנה"ס ועד שנת 72, עת סופחה לקיסרות הרומית והפכה לחלק מפרובינקיה סוריה. הממלכה השתרעה בעמק נהר הפרת, באזור נפת אדיאמן בטורקיה של ימינו. בירתה הייתה סַמוֹסַטַה (ארמית שימשטה – "של השמש") וחורבותיה השתמרו סמוך לעיירה המודרנית סמסט (Samsat) עד שהוצפו על ידי האגם המלאכותי שנוצר כתוצאה מהקמתו של סכר אטאטורק. העיר נקראה גם אנטיוכיה בקומגנה (Αντιόχεια η Κομμαγηνή). לממלכה לא נודעה השפעה רבה מעבר לתחומיה, והיא ידועה בשל מקדש הקבורה המגלומני ורב-ההוד שהקים אחד ממלכיה ובשל כך ששרדה ושמרה על עצמאות חלקית עד לאמצע המחצית השנייה של המאה ה-1. עמק הפרת שימש מאז ומתמיד כמקום יישוב וכצומת דרכים, והחתים ישבו באזור בתחילת האלף הראשון לפנה"ס לכל המאוחר. במקום היו מכרות כסף, עופרת ונחושת, ונמצאו שרידי לתנורים ששימשו להתכת מתכות. קומגנה נזכרה לראשונה בכתבים אשורים במאה ה-9 לפנה"ס בשם "כומוחו" (Kummuhu). תושביה חויבו בתשלום מיסים לאשור עד שבתחילת המאה ה-8 לפנה"ס הם התקוממו כנגד שלטונם של האשורים, וסרגון השני מלך אשור סיפח את האזור בשנת 708 לפנה"ס. לאחר תקופת שלטון בבלית קצרה שנמשכה כ-50 שנה, השתלטה הממלכה האחמנית הפרסית על האזור באמצע המאה ה-6 לפנה"ס והחזיקה בו עד שנת 331 לפנה"ס, עת כוחותיו של אלכסנדר הגדול מוטטו את האימפריה הפרסית, וקומגנה הייתה לחלק מהעולם ההלניסטי. עם חלוקת האימפריה של אלכסנדר הגדול בין יורשיו, נשלט האזור בידי בית סלאוקוס עד שנת 163 לפנה"ס. בשנת 163 לפנה"ס, הניף תלמי מלך קומגנה את נס המרד נגד הממלכה הסלאוקית הנחלשת וביסס ממלכה עצמאית קטנה בקומגנה, אשר אימצה את התרבות ההלניסטית אל חיקה. בשנת 69 לפנה"ס הגיע הצבא הרומי אל גבולה של קומגנה והטיל מצור על בירתה. עם זאת לפי ההיסטוריון הרומי פליניוס הזקן הופיעה ישות בלתי מוכרת שכל חייל שבא עימה במגע נשרף על נשקו. הרומאים נסוגו ותוך עשור שנים הייתה קומגנה לממלכה היחידה באסיה הקטנה שנותרה עצמאית, בדיוק בקו חיץ שבין האימפריה הרומית והאימפריה הפרתית. המלך הידוע מבין מלכי קומגנה היה אנטיוכוס הראשון תאוס. הוא מלך בשנת 64 לפנה"ס ומלכותו נמשכה עד 38 לפנה"ס. מייד עם עלותו לכס המלוכה הוא הבין כי לא לעולם חסד וכרת ברית עם גנאיוס פומפיוס מגנוס. בדרך זו הצליח לשמור על עצמאותה של ממלכתו תוך שהוא שומר על יחסים טובים גם עם הפרתים. אולם מפעלו הידוע ביותר היה הקמת מקדש וקבר מלכותי על פסגתו של הר נמרוט בגובה 2,206 מטר. האתר מורכב משתי מערכות של פסלי אדם יְשובים בגובה עד 10 מטר, אחת מצידו המזרחי של תל מלאכותי בגובה 49 מטר ובהיקף 152 מטר, והאחרת מצידו המערבי. הדמויות הן של אנטיוכוס עצמו בחברת האלים, וגובה ראשי הדמויות לבדם הוא כ-2 מטר. אנטיוכוס הראשון תאוס מת בשנת 38 לפנה"ס, לא לפני שהצליח להדוף את התקפתו של מרקוס אנטוניוס. הוא נקבר במקדש שהקים על הר נמרוט. הממלכה המשיכה לשמור על עצמאות יחסית כמדינה וסאלית של רומא עד שבשנת 72 לספירה הואשם אנטיוכוס הרביעי, מלך קומגנה, בקשירת קשר עם הפרתים וקומגנה סופחה לקיסרות והפכה לחלק מפרובינקיה סוריה. זאוגמה הר נמרוט אסיה הקטנה בתקופה הרומית אסיה הקטנה בתקופה ההלניסטית מדיה וקבצים בנושא קומגנה בוויקישיתוף קרן נמרוט הבינלאומית place/Kummuhu קומגנה, באתר אנציקלופדיה בריטניקה (באנגלית) אתר קרן נמרוט הבינלאומית
מורשילי השלישי

מוּרְשִילִי או מוּרְשִילִיש השלישי, הידוע גם בשמו הקודם אוּרְחִי-תֵשוּבּ, היה בנו הבכור של מוותלי השני שאותו ירש בשנת 1272 לפנה"ס. לפי חוקר החתים טרוור ברייס הוא מלך רק חמש שנים אך ככל הנראה תקופת שלטונו ארכה לא פחות משבע שנים. זאת אנחנו יודעים כיום מרשימותיו של חתושילי השלישי יורשו, אשר ערך את הרשימות הללו כהצדקה לתפיסת השלטון. מיד עם עלייתו לשלטון העביר חזרה מורשילי את הבירה לחתושה (שחדלה לשמש כבירה בתקופת אביו). אולם פרק זמן קצר אחר כך פלשו האשורים כנראה בהנהגת מלכם אדד ניררי לתחומי ממלכת החתים וכבשו את אזור ממלכת מיתני לשעבר, בכך בעצם פגעו בלגיטימיות של מורשילי השלישי לשלוט על הממלכה החתית. בשנה השביעית לשלטונו השתלט מורשילי השלישי על מספר ערים שהיו תחת שלטונו של דודו חתושילי השלישי (שככל הנראה הציב איום על המשך שלטונו של מורשילי) ובהן העיר נֵרִיךּ (צפונית לחתושה) וחַכפִּישַה (גר'). העיר חכפישה שימשה למורשילי כעין בירה ארעית על האזור בעוד שהעיר נריךּ עוד שמרה אמונים לחתושילי השלישי שהיה בזמנו כהנה הראשי. לידי החוקרים הגיע מסמך חשוב מאוד מאותה התקופה ובו פניה של חתושילי השלישי אל אחיינו: "במשך שבע שנים צייתתי בקפדנות למלך. אך מתוך החלטה תמהונית אורחי־תשוב רק חיפש להשמידני. הוא כבש את נריךּ וחכפישה ממני. כעת אינני מציית לו יותר. הכרזתי מלחמה עליו. אך בעשותי כך לא ביצעתי שום חטא. באופן אנושי ותרבותי הסברתי לו: אתה זה שהכרזת עלי מלחמה ראשון. כעת אתה מלך דגול, בעוד שברשותי יש רק מצודה אחת. זה כל מה שהשארת לי. בואו! אשתר מהעיר סַמוּחַה (העיר טרם נחשפה) ואל הסערה מהעיר נריךּ והחליטו מי מאיתנו הוא הצודק. היות שכתבתי את הדברים הללו לאורחי־תשוב בזאת הצורה, אם יקום מישהו כעת ויאמר: למה אחרי שהמלכת אותו למלך אתה מאיים עליו במלחמות? אומר לו: אם הוא לא היה מכריז עלי מלחמה ראשון האם אשתר ואל הסערה היו הופכים אותו למלך חלש וכנוע? היות שהוא הכריז עלי מלחמה ראשון הענישו אותו האלים ונתנו אותו בידי." חתושילי השלישי הצליח ליצור כוח גדול ומשמעותי המורכב בעיקר מתושבי הערים נריךּ וחכפישה אך גם רבים משורות הצבא אשר זכרוהו לטובה מאז ניצחונו על מצרים בקרב קדש ב-1274 לפנה"ס. בעזרת אותו הצבא הוא הצליח בקלות רבה להביס את אחיינו ותפס את השלטון. בהיותו מלך, מינה את אחיו של מורשילי השלישי, כוּרוּנְתַה למושל העיר תַרְחוּנְתַשַּה (Tarḫuntašša) (העיר טרם נחשפה) כדי לזכות בנאמנותו. בינתיים מורשילי השלישי הספיק להימלט לממלכת מצרים אך כשחתושיליש השלישי דרש מרעמסס השני להסגיר את אחיינו חזרה לידיו סירב פרעה להיענות לדרישת המלך באומרו שלא ידוע לו שום דבר בקשר למקום הימצאו של העורק. מצרים וממלכת החתים היו כבר שנים רבות במצב של עוינות מתמדת כשרוחות המלחמה מהדהדות, אך ככל הידוע לנו היום העדיפו המלכים משני הצדדים לשמור על איפוק בקשר למאורע. איפוק זה סלל בסוף את הדרך לחתימת הסכם שלום. מאז עריקתו למצרים אבדו עקבותיו של מורשילי השלישי ושמו לא הוזכר שוב. Michael Roaf,Cultural Atlas Of Mesopotamia and the ancient near east,1991. מדיה וקבצים בנושא מורשילי השלישי בוויקישיתוף מורשילי השלישי, באתר על מלכי החתים החתים, באתר היסטוריית העולם שמות חתיים של מקומות, אלים ואנשים יכולים להיות מתועתקים עם סיומת ־ש, המציינת את יחסת הנושא (nominative case), או בצורה הבסיסית ללא היחסה; בספרות המקצועית רווחת יותר השיטה השנייה. ראו איתמר זינגר, החתים ותרבותם, מוסד ביאליק, 2009, עמ' ט.
הטריה

ברפואה, הַטְרָיָה היא הליך הכולל סילוק חומרים זרים, רקמה ניזוקה או נמקית מפצע, במטרה לשפר את יכולת ההחלמה של הפצע. הטריה יכולה להעשות באמצעים מכניים או לא-מכניים. באופן מכני ניתן לבצע הטריה בעזרת חיתוך ניתוחי, חבישות מיוחדות שמסירים אותן יחד עם רקמה הדבוקה אליהן ובעלי חיים (כגון רימות) הניזונים מרקמה נמקית. אמצעים לא-מכניים כוללים שימוש באנזימים על ידי הוספתם לפצע או על ידי עידוד וזירוז פעולת אלו של הגוף, חומרים סופחי מים וגורמים כימיים אחרים. במקרה של פצעים כרוניים, אין בנמצא מחקרים רנדומליים מבוקרים היכולים להראות תועלת בביצוע הטריה או להוכיח יתרון משמעותי בשימוש באחת מטכניקות ההטריה הקיימות. בשלהי המאה ה-18 השתמשו בהטריית פצעים על ידי גזירת העור והפאסיה העמוקה[דרושה הבהרה] על מנת לשחרר את ההתנפחות שנוצרה עם הפגיעה על ידי כדור רובה, אם כי פצעי ירי בגפיים בדרך כלל טופלו ללא ניתוח או על ידי כריתת הגפה ("אמפוטציה"). בימי מלחמת העולם הראשונה נעשתה הערכה מחדש של נושא ההטריה. היא כללה הפעם הסרה על ידי חתך (excision) של כל הרקמות הנמקות ושל הגופים הזרים. בעידן המודרני העריכו כי הפצעים כוללים אזור של רקמה פגועה שאיננה נמקה באופן מובהק בהטריה הראשונה. אותה הטריה המשמרת רקמה זו נקראה "הטריה שולית" (marginal debridement). לפצעים שנוצרים בקרבת פיצוצים יש אזור ניזוק נרחב. שימור הרקמה הנחבלת עשוי להיות מועיל להצלת הגפה או שחזורה. מורכבותם וזיהומם של פצעים אלה וגם פגיעותם הפיזיולוגית אינם מאפשרים הטריה שלמה בהתערבות אחת. אם תוך הטריה משאירים רקמה פגועה - הפצע ניתן להערכה מחדש כעבור כ-48 שעות על מנת להפחית בסיכון הזיהום. מדיה וקבצים בנושא הטריה בוויקישיתוף Zacur H & Kirsner RS, Debridement: Rationale and Therapeutic Options, Wounds (ISSN 1044-7946), Volume 14 - Issue 7 - September 2002 - Pages: 2S - 6S (תוכן הרצאה) Bradley M, Cullum N & Sheldon T, The debridement of chronic wounds: a systematic review. Health Technology Assessment. 1999;3(17 Pt 1):iii-iv, 1-78. PMID 10492854 AnnemarieBrown The role of debridement in the healing process Nursing Times. net 10.10.2013 בלקסיקון רפואי לפי ;Gale Encyclopedia of Medicine. Copyright 2008 The Gale Grop, Inc Mosby's Medical Dictionary, 8th edition. © 2009, Elsevier .R.Saadia, M.Schein Débridement of gunshot wounds: semantics and surgery World J Surg Sep 2000; 24(9):1146-9 Guthrie, J.C.Clasper Historical origins and current concepts of wound debridementJ R Army Med Corps. 2011 Jun;157(2):130-2 The debridement of chronic wounds: a systematic review. | Request PDF, ResearchGate (באנגלית) Guthrie, Clasper הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
קרב קסדה

קרב קֵסֶדַה (טורקית Kösedağ Muharebesi) היה קרב שהתרחש בין סולטנות רום לבין המונגולים ב-26 ביוני 1243 סמוך לקסדה (Köse Dağ – הר קסה), מזרחית לעיר סיוואס בטורקיה של ימינו. הגעת המונגולים לאסיה הקטנה וכיבוש ארזורום סימנה את תחילת מאבקם עם סולטנות רום. הסולטאן גייסין קייהיסרב השני קרא לשכניו להקים צבא מאוחד לקדם את פני האיום, ומספר אצילים גאורגים שנמלטו מארצם לאחר הכיבוש המונגולי, וכן האימפריה של טרפזונטס, שלחו כוחות לעזרתו. יש סברה שהסולטאן עזב את שדה הקרב כשראה כי הכוח הניצב מולו כמעט כפול משלו, דבר שהביא גם לבריחה של חלק מחייליו. המונגולים הנחילו תבוסה מוחצת לקואליציית הכוחות שניצבה מולם, וכבשו את סיווס וקייסרי שבמזרח קפדוקיה. הסולטאן נמלט לאנטליה ואולץ בסופו של דבר לחתום על הסכם עם בייג'ו, מנהיג המונגולים, ולפיו חויב להעלות לו מס. בכך הייתה רום לווסאלית של המונגולים. כעבור שלוש שנים, ב-1246, התפצלה הסולטנות בין שלושה יורשים ושניים מהם שמרו על עצמאות יחסית, אך מקץ עשר שנים שוב הביסו המונגולים את הסלג'וקים בקרב ליד אקסראי בקפדוקיה, ואנטוליה כולה נכבשה בידי המונגולים. קרב קסדה סימן את קיצה של הסולטנות ואת התפרקותה לנסיכויות עצמאיות. מדיה וקבצים בנושא קרב קסדה בוויקישיתוף
גיא לוי

גיא לוי (נולד ב-8 בספטמבר 1966) הוא כדורגלן עבר ישראלי וכיום מאמן ופרשן. לוי התחיל את הקריירה המקצועית בתור שחקן הפועל פתח תקווה והפך ב-1994 למאמנה של הקבוצה. לאחר מכן אימן גם את הפועל בית שאן, ובין 1997 ל-2000 אימן את הפועל צפרירים חולון. בשנת 2000 החל לאמן את הפועל חיפה. בעונתו הראשונה כמאמן הגיעה הקבוצה למקום השלישי, אולם בעונה הבאה רוב השלד שהרכיב את הקבוצה בעונות השיא שוחרר בשל קשיים כלכליים של הבעלים רובי שפירא ששם קץ לחייו באמצע העונה, והקבוצה נשרה לליגה הלאומית. לאחר מכן אימן תקופות קצרות את הפועל כפר סבא ובני יהודה תל אביב. בשנת 2004 מונה כמאמן הנבחרת הצעירה של ישראל, אותה הוביל לראשונה בתולדותיה לאליפות אירופה בכדורגל עד גיל 21, שם התמודדה ללא הצלחה מול 7 הנבחרות הטובות באירופה. ב-28 במאי 2008 חתם לוי לשלוש שנים בהפועל באר שבע. למרות עונה מוצלחת שכללה זכייה בגביע הטוטו של הליגה הלאומית ועלייה לליגת העל, עזב את הקבוצה בסיומה. לקראת עונת 2010/2011 מונה לוי למאמן הפועל רמת השרון לאחר שלא אימן אף קבוצה בעונה הקודמת. לאחר שני מחזורי ליגה בלבד התפטר לוי בשל סכסוך חריף עם הנהלת הקבוצה, ולאחר מכן אימן לתקופה קצרה את קבוצת אפולון לימסול מליגת העל הקפריסאית. באוקטובר 2011 מונה שוב למאמן הפועל באר שבע, ובתום העונה עזב את הקבוצה. ב-14 באוקטובר 2013 חתם לוי לעונה אחת בהפועל רמת גן מהליגה הלאומית. ב-25 בפברואר 2014 פוטר מתפקידו. ב-18 ביוני 2014 חתם לעונה אחת בבני סכנין כמחליפו של מרקו בלבול. ב-5 בדצמבר פוטר מתפקידו. ב-28 בינואר 2015 מונה לוי למאמן בית"ר ירושלים עד לתום העונה. במשחקו הראשון בקבוצה השיג ניצחון 1:3 מול עירוני קריית שמונה באצטדיון טדי, במסגרת המחזור ה-20 של ליגת העל. בתום העונה, לאחר חילוקי דעות כספיים עם בעלי הקבוצה אלי טביב, עזב את המועדון. ב-5 בנובמבר 2015 חתם לוי עד תום העונה בהפועל תל אביב. הקבוצה מיעטה לכבוש ולצבור נקודות ובעלי המועדון אמיר כבירי מינה את אלי גוטמן למנהל הספורטיבי של המועדון. לוי הצהיר כי יסכים לשמש מאמן תחת גוטמן לאחר שהוצגה לו חלוקת הסמכויות בין השניים וגם גוטמן עצמו טען כי הוא מעדיף שלוי יישאר בעמדת המאמן, אך לאחר שבועיים שבהם המשיכה הקבוצה להציג יכולת לא משכנעת פוטר לוי מהמועדון. בשנת 2017 שימש כמנהל המקצועי של מחלקת הנוער ובית הספר לכדורגל של מכבי שעריים. ב-18 בספטמבר 2017 מונה למאמן הפועל רעננה. ב-15 באוקטובר 2017 פוטר לוי מהפועל רעננה אחרי 3 משחקים בלבד, בהם הפסידה הקבוצה את שלושתם ונותרה במקום האחרון עם נקודה אחת בלבד לאחר 7 מחזורים בעונה. לוי הוא בנו של גברי לוי, יו"ר ההתאחדות לכדורגל בישראל לשעבר. מדיה וקבצים בנושא גיא לוי בוויקישיתוף גיא לוי, באתר FootballDatabase.eu עמוד השחקן באתר מוזיאון הפועל פתח תקווה גיא לוי באתר האוהדים של הפועל באר שבע איזי עין דור, רגע לפני החג: גיא לוי התפטר מרמה"ש, באתר ynet, 6 בספטמבר 2010 ניר איסקוב, גיא לוי: הייתי ילדותי, חשבתי שאני יודע הכול, באתר nrg‏, 17 בספטמבר 2010 רועי זריהן ושירי אלג'ם, ‏גיא לוי פוטר מהפועל ת"א, אלי גוטמן יאמן את הקבוצה, באתר ערוץ הספורט, 19 בינואר 2016
לילי טיילור

לילי טיילור (באנגלית: Lili Taylor; נולדה ב-20 בפברואר 1967) היא שחקנית אמריקאית. לילי טיילור נולדה בגלנקו במדינת אילינוי שבארצות הברית למרי וג'ורג'. יש לה 5 אחים ואחיות. היא התחנכה בבית הספר התיכון ניו טרייר בוויטיקה שבאילינוי וסיימה את לימודיה בשנת 1985. בשנת 1988, החלה את הקריירה הקולנועית שלה כאשר שיחקה בסרט הפולחן "מיסטיק פיצה" לצידה של ג'וליה רוברטס. מאז השתתפה בסרטים, הצגות וסדרות טלוויזיה. בשנת 1996, שיחקה בסרט "כופר" בכיכובו של מל גיבסון. ב-1998, שיחקה ב"תיקים באפלה". בשנת 2001, שיחקה במיני סדרה "אנה פרנק: הסיפור המלא". בין השנים 2002–2005, שיחקה את דמותה של ליסה קימל פישר בסדרה "עמוק באדמה". בשנת 2005 זכתה בפסטיבל הסרטים הבינלאומי בקופנהגן בפרס השחקנית הטובה ביותר עבור משחקה בסרט "Factotum". בשנת 2009, שיחקה בסרטים "אויבי הציבור" ו"רחובות ברוקלין". ב-2010, התארחה בפרק בסדרה "האישה הטובה". בשנת 2013, שיחקה את בסרט האימה "לזמן את הרוע" ובסרט הדרמה "קשרי דם". בשנת 2014, התארחה בפרק בסדרה "גות'האם". בין השנים 2015–2017, שיחקה בסדרה "פשע אמריקאי". וב-2015, התארחה בשני פרקים בסדרה "חוק וסדר: מדור מיוחד". בשנת 2022 החלה לככב בתפקיד הראשי בסדרת המסתורין "המרעה המערבי" מבית פריים וידאו בדמותה של ססיליה אבוט, אשתו של ג'וש ברולין. ב-2023, שיחקה במיני סדרה "מצוד". במאי 1997 נעצר מייקל רפפורט על הטרדת טיילור, שהייתה חברתו לשעבר. הוא הודה באשמה וקיבל צו הרחקה ממנה והיה מחויב ללכת לטיפול. בשנת 2009, נישאה לסופר ניק פלין. לזוג בת שנולדה ב-2008. צירי לידה משנת 1988 מיסטיק פיצה משנת 1988 נולד בארבעה ביולי משנת 1989 אמרי לי כן משנת 1989 Dogfight משנת 1991 "מלאך בהיר משנת 1991 תמונות קצרות משנת 1993 רודי משנת 1993 Household Saints משנת 1993 חלום אריזונה משנת 1993 "צפה בזה" (1993) פרט א פורטר משנת 1994 Mrs. Parker and the Vicious Circle משנת 1994 ארבעה חדרים משנת 1995 Cold Fever משנת 1995 The Addiction משנת 1995 דברים שמעולם לא סיפרתי לך משנת 1996 כופר משנת 1996 אני יריתי באנדי וורהול משנת 1996 Girls Town משנת 1996 המתחזים משנת 1998 פקר משנת 1998 "או קיי גראז'" משנת 1998 במדרון החיים משנת 1999 נאמנות גבוהה משנת 2000 Julie Johnson משנת 2001 Live From Baghdad - סרט טלוויזיה 2002 Factotum משנת 2005 בטי פייג' הידועה לשמצה משנת 2005 Starting Out in the Evening - משנת 2007 The Promotion‏ (2008) לזמן את הרוע-2013 "עד העצם" (2017) המנסרים מטקסס: ההתחלה" (2017) "איליי" (2019) שעת ערב (2020) Paper Spiders‏ (2021) תיקים באפילה (1998) בית האימה (1999) אנה פרנק (מיני-סדרה, 2001) דדליין (2000–2001) עמוק באדמה (2001–2003) מצב נפשי (2007) כמעט אנושי (2013–2014) המלוק גרוב (2013–2014) חדרים אפלים (2019) פרי מייסון (2020) המרעה המערבי (2022) מצוד (2024) מדיה וקבצים בנושא לילי טיילור בוויקישיתוף אתר האינטרנט הרשמי של לילי טיילור לילי טיילור, במסד הנתונים הקולנועיים IMDb (באנגלית) לילי טיילור, באתר AllMovie (באנגלית) לילי טיילור, במסד הנתונים הקולנועיים KinoPoisk (ברוסית) ריאיון עם לילי טיילור
מחשב (פירושונים)

האם התכוונתם ל... מחשב – מכונה המעבדת נתונים על פי תוכנית מחשב (מקצוע) – אדם שביצע חישובים מתמטיים לפני המצאת ההמחשבים האלקטרוניים מחשב אישי – מחשב קטן בממדיו, כזה שניתן להניחו על שולחן העבודה, ונועד לשימושו האישי של משתמש יחיד מחשב נייד – מחשב אישי קטן ונייד מחשב כף יד – (PDA עוזר דיגיטלי אישי) מחשב בעל מסך מגע בגודל כף יד מחשב-על – מחשב הנמצא בשורה הראשונה של המחשבים בעולם מבחינת ביצועיו מיקרו-מחשב – מחשב שבלבו מצוי מיקרו-מעבד מחשב אנלוגי – סוג של מחשב אשר עושה שימוש בתופעות חשמליות או מכניות על מנת לפתור בעיות שונות מחשבון (נקרא גם "מחשב כיס") – מכשיר אלקטרוני שנועד לביצוע חישובים
הטרודונטאים

הטרודונטאים (שם מדעי: Heterodontiformes) או כרישי ראש-שור הם סדרה קטנה של דגי סחוס מקבוצת הטרודונטים, שבה משפחה אחת, הטרודונטיים, בת 8–9 מינים. דמויי כריש אלה חיים בדרך כלל על ריפים סלעיים, מחורצים וסדוקים. עד כה נמצאו רק במזרח ומערב האוקיינוס השקט ובמערב האוקיינוס ההודי. בדרך כלל הם אוכלים חסרי חוליות. סדרה הטרודונטאים (Heterodontiformes) משפחה הטרודונטיים (Heterodontidae) סוג כריש ראש שור (Heterodontus) מין כריש מקרין (Heterodontus francisci) מין כריש ראש-שור מצויץ (Heterodontus galeatus) מין כריש ראש-שור יפני (Heterodontus japonicus) מין כריש מקרין מקסיקני (Heterodontus mexicanus) מין כריש ראש-שור אומני (Heterodontus omanensis) מין כריש מפרץ ג'קסון (Heterodontus portusjacksoni) מין כריש ראש-שור גלאפגוס (Heterodontus quoyi) מין כריש ראש-שור לבן נקוד (Heterodontus ramalheira) מין כריש ראש-שור הזברה (Heterodontus zebra) מדיה וקבצים בנושא הטרודונטאים בוויקישיתוף הטרודונטאים, באתר ITIS (באנגלית) הטרודונטאים, באתר NCBI (באנגלית) הטרודונטאים, באתר Animal Diversity Web (באנגלית) הטרודונטאים, באתר האנציקלופדיה של החיים (באנגלית) הטרודונטאים, באתר GBIF (באנגלית) ערך זה הוא קצרמר בנושא דגים. אתם מוזמנים לתרום לוויקיפדיה ולהרחיב אותו.
קטיף (חקלאות)

קָטִיף הוא מושג חקלאי המתייחס לעונה שבה נאספים פירות בבשלותם או פרחים לשיווק, כמו גם לעצם פעולת האיסוף שלהם. כל שמות הקטיף מצוינים בתורה. לתיאור קטיף של חלק מפירות משבעת המינים, קיימים בשפה העברית מושגים הייחודיים להם: קציר - לקטיף חיטה ושעורה בציר - לקטיף ענבים מסיק - לקטיף זיתים גדיד - לקטיף תמרים ארייה - לקטיף תאנים לפעולת הקטיף בכל שאר הפירות אין מושג ייחודי, ומתארים אותה במושג הכללי "קטיף". מדיה וקבצים בנושא קטיף בוויקישיתוף תמר קציר (כץ), אסיף לחג, באתר האקדמיה ללשון העברית, 10 באוקטובר 2011 גידול פירות, דף שער בספרייה הלאומית ערך זה הוא קצרמר בנושא חקלאות. אתם מוזמנים לתרום לוויקיפדיה ולהרחיב אותו.
כסופי

כְּסוּפִי (שם מדעי: Argiope) הוא סוג במשפחת הגלגלניים (Araneidae). עכביש נפוץ זה טורף חרקים ופרוקי־רגליים אחרים. העכבישים מסוג כסופי ארסיים, כמו רוב העכבישים, אך אינם מסוכנים או תוקפנים כלפי האדם. לסוג כסופי מינים רבים בכל רחבי הגלובוס, וכולם טווים רשת קורים גדולה מאוד. שמם נקרא כך על שום הצבע המוכסף של כמה מהמינים שנוצר מכיסוי זיפים המחזירים את קרינת השמש. מדובר ככל הנראה בהתאמה לאורח החיים המדברי של כמה מהמינים. הגלגלניים קרויים על שם הרשת העגולה שהם טווים, לרוב אנכית לקרקע, ללכידת חרקים מעופפים. העכבישים טווים רשת גדולה, סימטרית ועדינה, בצורת גלגל. קוטרו של הגלגל יכול להגיע עד למעלה מחצי מטר. הרשת נטוות בין ענפי צמחים הגדלים בשטח. העכבישים ממתינים במרכז הרשת לחרק שיילכד בה. הקורים הדביקים לוכדים את החרק והוא מתחיל לפרפר כדי להשתחרר מהם. ראייתו של הכסופי מוגבלת, אך ניסיונות ההשתחררות של הטרף מזעיקות את העכביש שאץ אליו ועוטף אותו במשי. רק אחרי עטיפת הטרף בקורים, העכביש נושך אותו ומזריק לגופו מיצי עיכול. לאחר מכן מועבר הטרף העטוף למרכז הרשת שם נועץ בו העכביש את לסתותיו ומוצץ את תוכנו. נקבת הכסופי היא מגדולי עכבישי הגינה הטווים קורים. גודל גופה של הנקבה מגיע עד לגודל 25 מ״מ ורגליה גדולות הרבה מגופה. גודלו של הזכר קטן מאוד ביחס לנקבה והוא קשה יותר לאיתור (הנקבה גדולה פי ארבעה מהזכר). לרוב חיים הזכרים בסביבת הנקבה, על גבי רשתות קורים קטנות יותר. עמידתם האופיינית של עכבישים אלו היא בצורת X (בעיקר של הזכרים). על מנת לגדול משיל הכסופי את השלד החיצוני. הוא נתלה הפוך על הרשת, עורו נבקע לשניים והוא מחליק החוצה ונתלה כשהוא פרוש לגמרי על מנת לאפשר לעורו החדש להתייבש. לקראת הטלת הביצים מתנפחת בטנה של הנקבה. שק הביצים הנוצר הוא פקעתי בצבע חום, והוא נתלה על הרשת הרחק מהצמחייה ונעזב כך. לרוב מייצרת הנקבה שק ביצים יחיד, אך ייתכנו גם יותר. מספר העכבישים בשק ההטלה רב. יש המגדלים עכביש זה כחיית מחמד. תחת סוג זה מינים רבים, בישראל נפוצים ארבעה מינים מהם: כסופי מפורץ (Argiope lobata) מאופיין בבטן כסופה ומנוקדת בשחור ובאדום וסביב שוליה בליטות ושקעים. תפוצתו של הכסופי המפורץ בישראל בגליל, במישור החוף והשפלה, בכרמל, בגולן, בהרי יהודה ושומרון ובעמקים. נמצא בחורש טבעי, בחורשה נטועה, בסלעים ובמצוקים, במעזבות ובצדי דרכים. כסופי דק פסים (Argiope trifasciata) נקרא גם wasp spider (עכביש צרעה) או Banded Garden Orbweaver) בעל 8–10 פסי רוחב בצבעי שחור-צהוב. צבע הזכר חום. תפוצתו בישראל היא באזור ים המלח ומדבר יהודה, הנגב המערבי, הרי ירושלים והשפלה ובירושלים, נצפה גם בעמק יזרעאל ובעמק חפר ובמישור החוף באזור הקריות ותל אביב כסופי עב פסים (Argiope bruennichi), דומה לכסופי דק פסים אך בעל 6 פסים על גבו. נפוץ בבקעת הירדן, אזור ים המלח, השפלה ומישור החוף בחודשי הקיץ. כסופי סקטור (Argiope sector), דומה במראהו לכסופי המפורץ, אך ישנם הבדלים באיברי הרבייה, שהם מסממני הזיהוי המובהקים של רוב העכבישים. הוא נפוץ באזורים חוליים במישור החוף ובנגב הצפוני והמערבי. כסופי דק פסים כסופי דק פסים צביר כסופי דק פסים שרק בקעו צביר כסופי דק פסים שרק בקעו תמונת גב של כסופי דק פסים זכר מול נקבה של כסופי דק פסים כסופי משונן כסופי משונן לוכד חגב, מדבר יהודה מבט דורסלי על נקבת כסופי רב-פסים גדולה, מאי 2023, רחובות מדיה וקבצים בנושא כסופי בוויקישיתוף עמיר וינשטיין, חלון פתוח לעכבישים - כסופים. כסופי, באתר ITIS (באנגלית) כסופי, באתר NCBI (באנגלית) כסופי, באתר Animal Diversity Web (באנגלית) כסופי, באתר האנציקלופדיה של החיים (באנגלית) כסופי, באתר GBIF (באנגלית) Figure 5: GBIF data., dx.doi.org
ביוביו

נהר הבִּיוֹבִּיוֹ (בספרדית: Biobío; בתצורות מוקדמות יותר נכתב גם כ- Bío-Bío וכ- Bío Bío) הוא הנהר השני בגודלו בצ'ילה. מקורו באגמי איקלמה (Icalma) וגייטואה (Galletué) שבהרי האנדים והוא זורם לאורך כ-380 קילומטרים עד למפרץ אראוקו (Arauco) ונשפך לאוקיינוס השקט. נהר הביוביו היה קו הגבול המסורתי בין השטח שהיה בהשפעת ממלכת צ'ילה (היחידה המנהלתית באזור תחת שלטון האימפריה הספרדית) מצפון ובני המפוצ'ה מדרום. השטח שמדרום לנהר לא היה חלק מהמדינה הצ'יליאנית עד לשנות ה-80 של המאה ה-19, עם השלמת המערכות לכיבוש אראוקניה. בתחילת שנות ה-80 של המאה ה-20 התפרסם הנהר כאחד מאתרי המים לבנים הטובים ביותר לספורט הרפטינג, במסלול אשר נמשך שבעה ימים. אנדסה (Endesa), חברת החשמל הצ'יליאנית באותם הימים, הקימה את סכר פנגה (Pangue), על אף מחאות נמרצות מטעם שוחרי איכות הסביבה, אשר הביא לאבדן מסלול השיט המפורסם, כמו גם למיקום מחדש של בני הפאונצ'ה (Pehuenche), שהתגוררו באזור מאות בשנים. מדיה וקבצים בנושא ביוביו בוויקישיתוף ביוביו, באתר אנציקלופדיה בריטניקה (באנגלית) ערך זה הוא קצרמר בנושא גאוגרפיה של צ'ילה ובנושא נהרות ונחלים. אתם מוזמנים לתרום לוויקיפדיה ולהרחיב אותו.
210-219 לפנה"ס

שימו לב: ערך זה מכיל אירועים מן השנים 219–210 לפנה"ס 219 לפנה"ס – המלחמה האילירית השנייה מסתיימת בניצחון רומי, ושליט איליריה דמטריוס מפארוס נמלט לחצרו של פיליפוס החמישי. 218 לפנה"ס – המלחמה הפונית השנייה פורצת בין הרפובליקה הרומית וקרתגו, בעקבות פרשת סגונטום. 217 לפנה"ס – קרב רפיח – תלמי הרביעי מלך מצרים התלמיית מביס את צבא אנטיוכוס השלישי שליט הממלכה הסלאוקית. 217 לפנה"ס – קרב טראסימנוס – המצביא הקרתגי חניבעל מביס הרומאים בקרב הנחשב לאחד המארבים הגדולים והמוצלחים בהיסטוריה הצבאית. 217 לפנה"ס – מלחמת בעלות הברית מסתיימת בחתימה על 'שלום נאופקטוס' בין פיליפוס החמישי מלך מוקדון והליגה האיטולית. 216 לפנה"ס – קרב קאנאי מסתיים בניצחונו המוחץ של חניבעל על כוחות הרפובליקה הרומית. 216 לפנה"ס – אנטיוכוס השלישי, שליט הממלכה הסלאוקית, מתחיל במערכה צבאית נגד בן דודו המורד אכאוס, שהכריז על עצמו מלך אסיה הקטנה. 214 לפנה"ס – המלחמה המוקדונית הראשונה פורצת בין הרפובליקה הרומית לממלכת מוקדון. 212 לפנה"ס – סירקוסאי, הגדולה והחשובה בערי סיציליה, נכבשת על ידי הרומאים לאחר מצור של כשנתיים. 211 לפנה"ס – קרב באיטיס מסתיים בהשמדת הצבא הרומי בספרד ומותם מצביאיו בידי הקרתגים. 210 לפנה"ס – צבא הטרקוטה, המורכב מיותר מ-7,000 דמויות חיילים בגודל טבעי עשויים טרקוטה, נקבר יחד עם הקיסר הראשון בשושלת צ'ין. 215 לפנה"ס – אנטיוכוס הרביעי אפיפאנס, המלך הסלאוקי שהטיל על היהודים גזירות שמד והביא לפרוץ מרד החשמונאים. 214 לפנה"ס – קרנאדס, פילוסוף יווני. 212 לפנה"ס – פרסאוס, אחרון מלכי מקדון מהשושלת האטיגונית. 219 לפנה"ס – קלאומנס השלישי, אחרון המלכים הספרטנים החזקים. המלחמה הקלאומנית קרויה על שמו. 217 לפנה"ס – גאיוס פלאמיניוס נפוס, קונסול רומי שנהרג בקרב טראסימני. 216 לפנה"ס – לוקיוס אמיליוס פאולוס, קונסול רומי שנהרג בקרב קאנאי. 215 לפנה"ס – היירון השני שליט סירקוסאי שבסיציליה. 214 לפנה"ס – דמטריוס מפארוס, מדינאי יווני ששלט באיליריה עד שהובס במלחמה האילירית השנייה. 213 לפנה"ס – אראטוס מסיקיון, מדינאי יווני שהנהיג את הליגה האכאית במשך 23 שנים. 212 לפנה"ס – ארכימדס, אחד המדענים החשובים של העת העתיקה. נהרג במהלך המצור הרומי על סירקוסאי. 211 לפנה"ס – גנאיוס קורנליוס סקיפיו קאלבוס, קונסול רומי שנהרג בספרד בקרב באיטיס. 211 לפנה"ס – פובליוס קורנליוס סקיפיו, קונסול רומי שנהרג בספרד בקרב באיטיס. 210 לפנה"ס – טיבריוס סמפרוניוס לונגוס, קונסול ומצביא רומאי במהלך המלחמה הפונית השנייה. מדיה וקבצים בנושא 210-219 לפנה"ס בוויקישיתוף